Heger, Eduard, podpredseda vlády a minister financií SR (2020-07-14):
Ďakujem veľmi pekne. Pán predsedajúci, kolegyne, kolegovia, rečníci v rozprave, ďakujem za vaše vystúpenia. Ak dovolíte, budem reagovať hlavne teda na, v tomto, v tejto odpovedi hlavne na otázky týkajúce sa rozpočtu a potom pri druhom čítaní by som odpovedal aj na tie ďalšie otázky, keďže tie sú trošku širšieho charakteru. Čiže budem primárne reagovať na exministra pána Kamenického. Ďakujem pánovi Viskupičovi, predsedovi výboru pre financie a rozpočet, za jeho vystúpenie aj za jeho pochopenie, je to človek, ktorý sa rozumie číslam, rozumie sa rozpočtu a mohli ste vidieť ten rozdiel, keď niekto chce naozaj konštruktívne vystúpiť a keď niekto chce iba klamať. Ja sa naozaj musím usmievať nad tým, čo tu dnes vidíme z dielne SMER-u pri rozpočte a pri rozpočte na rok 2020, pretože tento rozpočet je rozpočet práve rečníka, ktorý vystúpil, ktorý vystúpil v rozprave. Toto je, pán Kamenický, váš rozpočet. Vy ste nazvali svoj rozpočet pamfletom. Áno, a takto ho môžme nazvať, pretože tie klamstvá, ktoré ste uvádzali tu na jeseň, vás dobiehajú, a preto my musíme opravovať tie vaše klamstvá. A ja si pamätám a iste si pamätáte, možno niektorí si pamätáte, možno niektorí nie, ako rozpočet Ivety Radičovej demonštratívne trhal pred kamerami Robert Fico. A toto som mohol urobiť ja s vaším rozpočtom, ale nebudem tu robiť žiadne teátra, pretože to nie je, nie je môj štýl. Takže je to naozaj komické, sledovať vašu politiku 12 rokov a potom počúvať takéto, takéto vyjadrenia. Vy tu budete sa, samozrejme, ako som povedal, snažiť sa vyviňovať a rozprávať nám tu rozprávky o tom, ako ste vy perfektne hospodárili, a hovoriac o tom, že ste znižovali deficit každý rok. Ste to tu počuli od kolegu poslanca, ktorý vám povedal, že ak by ste sa pozreli na okolité krajiny, tak ste mohli vidieť, že ako sa hospodári s tými nadpríjmami, ktoré ste mali. Vy ste mali miliardové nadpríjmy v tých najúrodnejších rokoch a napriek tomu ste dosahovali deficity vyššie, ako ste plánovali. To je to dôležité. To, že ste znižovali deficity, je jedna vec, ale dosahovali ste vyššie deficity, ako ste plánovali. To znamená, že ste hospodárili veľmi zle. Vy tu idete rozprávať o tom, ako ste šróbovali nejaké desiatky miliónov, ako; čiže to, že napíšete do štátneho rozpočtu alebo teda do rozpočtu verejnej správy, že výdavky Sociálnej poisťovne budú 100 mil., hoci v tom momente už sám riaditeľ Sociálnej poisťovne vedel, že to má byť 200, no tak teda toto by som určite nenazval šróbovanie, ale čisté klamstvo. Takže takto vyzeralo vaše šróbovanie. Samozrejme, ja chápem, že vám je ľúto, že nemôžete byť teraz, keď hovoríte, že máme tu najväčší balík peňazí. Áno, máme tu najväčší balík peňazí, máme tu aj najväčšiu krízu v histórii Slovenska a vám je naozaj asi, zrejme ľúto, že nebudete môcť vy mať v rukách tie peniaze. Ale my vieme, ako ste šafárili a ako ste míňali v prospech svojich priateľov a kamarátov, či už to boli eurofondy, alebo aj peniaze štátneho rozpočtu. Veď to je práve to, čo je najväčší hriech vášho vládnutia, čo ste tu zanechali, akú spúšť, akých kostlivcov v skrini, aké proste nášľapné míny, ktoré dnes my schytávame len preto, že vy ste proste hľadeli na svoj vlastný záujem a nie na záujem občanov. Vy tu idete rozprávať niečo o tom, že na trináste dôchodky nie je, nie sú peniaze? Ja som jasne povedal, to bude na dlh, na dlh. Pretože vy ste všetko, všetko ste minuli a dôchodcom ste za desať rokov; pán Fico v roku 2010 vo svojej volebnej kampani sľuboval dôchodcom trináste dôchodky. Mali ste to najlepšie obdobie, to najlepšie obdobie, mali ste historické príjmy, a vy ste to dôchodcom nedali. Tak, prosím vás pekne, vy sa zodpovedajte z vlastnej lakomosti, ktorú ste preukázali voči vašim vlastným voličom, že ste im nedali ani raz trináste dôchodky, hoci ste mali miliardové nadpríjmy. Takže toto si zodpovedajte vy! Vy ste mali dostatok príležitostí na to, aby ste to spravili, ani raz ste to nespravili, takže nám tu, prosím vás pekne, do svedomia nevstupujte, pretože my nakladáme s každým eurom občanov Slovenskej republiky veľmi zodpovedne. A preto som aj povedal, že akékoľvek opatrenie urobíme, vyskladajú sa naňho všetci občania. A to je pravda, vyskladajú sa naňho všetci občania, lebo je to dlh, ktorý tu je. A keď tu vy idete rozprávať nejaké opäť rozprávky o tom, že osem miliárd? Veď pred chvíľkou som to vysvetľoval, ale kto nechce počúvať, ten nepočuje, samozrejme, a preto to tu nebudem nejak extra opakovať. Ale my sme jasne povedali, že tu máme výdavky spojené s koronou; tú ste si zrejme vy nevšimli, pretože jednoznačne tu rozprávate o programe stability, potom sa odvolávate na Radu pre rozpočtovú zodpovednosť, ktoré, na jej vyjadrenia k programu stability pred dvomi mesiacmi. Veď toto je akože čisté klamanie, akože čo vy tu predvádzate, pán Kamenický, to je úplná komédia (reakcia z pléna), to je úplná komédia, to je úplná komédia (reakcia z pléna), čo tu predvádzate! Ale pokojne, jasne, pokojne, jasne, kľud, kľud, kľud. Buďte pokojný, však teraz rozprávam ja, ja som vás nechal rozprávať, takže... (Ruch v sále. Prerušenie vystúpenia predsedajúcim.)